कुछ का काम है ,हिन्दी की संस्थाएँ बनाकर चन्दा उलीचना। गली -मुहल्ले या शहर में संस्थाएँ बनाकर यश-पिपासु साहित्यकारों को पुरस्कार देना या सम्मानित करना। शॉल और नारियल और पाँच रुपये का प्रमाण-पत्र देकर हिन्दी का कल्याण कर लेते हैं। यह संक्रामक रोग भारत से बाहर भी अपने पैर पसार चुका है। खुद ही अध्यक्ष, खुद ही सचिव ,संस्था के नाम से पहले अन्तरराष्ट्रीय शब्द जोड़ दीजिए। साल में एक बार कविता पाठ कर दीजिए। बस हो गया हिन्दी का विकास। लोगों में चर्चित होना हो, तो ट्रक पर लदकर कविता में दहाड़ते हुए नगर -परिक्रमा कर लीजिए। कुछ लोग तरह -तरह की प्रतियोगिताएँ कराएँगे,पंजीकरण के नाम पर कुछ राशि अग्रिम ले लेंगे, खुद ही निर्णायक बन जाएँगे। । वे जिस विधा में न लेखन करते हैं, न कोई उनको जानता है, उस विधा में प्रतिभागियों को प्रथम , द्वितीय, तृतीय और सान्त्वना पुरस्कार देकर हिन्दी की सेवा कर लेते हैं। इन छद्म हिन्दी सेवियों को पहचाने की आवश्यकता है।